एयरफोर्स चीफ बोले- ये चीन बॉर्डर पर लैंड अटैक के लिए प्रभावी
Indian Air Force Chief Air Chief Marshal VR Chaudhari and CDS General Anil Chauhan On Next Generation BrahMos MiG-Miraj नेक्स्ट जनरेशन ब्रह्मोस मिग-29, मिराज 2000 और लाइट कॉम्बैट एयरक्राफ्ट (LCA) जैसे प्लेटफॉर्म में फिट किए जा सकेंगे। इससे चीन बॉर्डर पर जमीनी हमलों को और प्रभावी बनाया जा सकेगा
नेक्स्ट जेनरेशन ब्रह्मोस मिसाइल मिग-29, मिराज 2000 और लाइट कॉम्बैट एयरक्राफ्ट (LCA) जैसे प्लेटफॉर्म में फिट की जा सकेगी। इससे चीन बॉर्डर पर जमीनी हमलों को और प्रभावी बनाया जा सकेगा। वायुसेना प्रमुख एयर चीफ मार्शल वीआर चौधरी ने बुधवार को यह जानकारी दी।
एयर चीफ मार्शल ने कहा- नेक्स्ट जेनरेशन ब्रह्मोस मिसाइल स्मॉल वर्जन वाली होगी। जिसे छोटे लड़ाकू विमानों से भी छोड़ा जा सकेगा। 3 साल पहले लद्दाख में चीन के साथ हुई झड़प के बाद हमें इसकी जरूरत महसूस हुई। इसके बाद हमने इस पर काम करना शुरू कर दिया। लड़ाकू विमान सुखोई SU-30 पर ब्रह्मोस को अटैच करने के बाद वायुसेना की क्षमता में इजाफा हुआ है।
CDS ने कहा- ब्रह्मोस मिसाइल देश का ब्रह्मास्त्र 
भारत के चीफ ऑफ डिफेंस स्टाफ जनरल (CDS) अनिल चौहान ने ब्रह्मोस मिसाइल को देश का ब्रह्मास्त्र बताया। उन्होंने कहा- आत्मनिर्भरता का मतलब ये नहीं है कि हम भारत में हर चीज का उत्पादन करें। हमारे जैसे डेवलपिंग देश के लिए ये मुमकिन भी नहीं है। हम जॉइंट वेंचर स्थापित करने जा रहे है। ये अलग-अलग तरह के होंगे और ब्रह्मोस एयरोस्पेस एक ऐसा ही वेंचर है।
उन्होंने कहा- देश में आज ढेरों परिवर्तन हो रहे हैं। अंतरराष्ट्रीय परिवेशों में हमारा कद बढ़ता जा रहा है। विश्व आज उम्मीदों से हमारी ओर देख रहा है।
तीनों सेनाओं के पास सुपरसोनिक मिसाइल
ब्रह्मोस सुपरसोनिक क्रूज मिसाइल अब तक तीनों सेनाओं को मिल चुकी है। पहली सुपरसोनिक मिसाइल इंडियन नेवी को 2005, इंडियन आर्मी को 2007 और इंडियन एयरफोर्स को 2020 में मिली। अब अगले कुछ साल में भारत के पास खुद की हाइपरसोनिक मिसाइल भी होगी।
13 मई को नए वॉरशिप INS मोरमुगाओ से ब्रह्मोस मिसाइल का सफल परीक्षण हुआ
इंडियन नेवी में शामिल नए वॉरशिप INS मोरमुगाओ से 13 मई को ब्रह्मोस मिसाइल का सफल परीक्षण किया गया था। मिसाइल ने सीधा टारगेट को हिट किया था। INS मोरमुगाओ को इंडियन नेवी के वॉरशिप डिजाइन ब्यूरो ने डिजाइन किया है। यह हथियारों से लैस दुनिया का सबसे आधुनिक मिसाइल करियर है।
3 महीने पहले भी नेवी ने अरब सागर में अपने जहाज से ब्रह्मोस का सफल परीक्षण किया था। DRDO द्वारा डिजाइन किए गए बूस्टर के साथ ब्रह्मोस मिसाइल ने अरब सागर में टारगेट पर सटीक हमला किया। मिसाइल का परीक्षण बैटलशिप कोलकाता से किया गया।
3 महीने पहले ब्रह्मोस मिसाइल का सुखोई से सफल परीक्षण हुआ
इंडियन एयरफोर्स ने दिसंबर 2022 में बंगाल की खाड़ी में ब्रह्मोस एयर लॉन्च मिसाइल का सफल परीक्षण किया था। यह 400 किलोमीटर तक के टारगेट को निशाना बना सकती है। वायु सेना ने अपने ऑफिशियल बयान में कहा- इस मिसाइल को सुखोई Su-30 फाइटर एयरक्राफ्ट से टेस्ट किया गया। टेस्ट के दौरान मिसाइल ने टारगेट की गई शिप को बीचोंबीच मारा। यह मिसाइल के एयर-लॉन्च वर्जन का एंटी-शिप वर्जन है।
ब्रह्मोस पर एक नजर...
एयरफोर्स ने राफेल के साथ हिंद महासागर में 6 घंटे तक युद्धाभ्यास किया
एयरफोर्स के चार राफेल लड़ाकू विमानों ने हिंद महासागर में 6 घंटे तक युद्धाभ्यास किया। यह अभियान लॉन्ग रेंज मिशन के लिए था। ऑपरेशन से जुड़े लोगों ने बुधवार को बताया कि जेट विमानों ने पूर्वी सेक्टर के हासीमारा वायुसेना स्टेशन से उड़ान भरी और मिशन को अंजाम दिया, जिसमें विभिन्न युद्धाभ्यास और नकली ऑपरेशन शामिल थे। इसे पूरा करने के बाद वे बेस पर वापस लौट आए।